Насамрэч жа нічога страшнага. Жанчына яшчэ пакуль на сёмым дзясятку, самая моц і энергія. Да таго ж, на гады на свае і не выглядае зусім. А чаму не выглядае? Таму што ёсць у яе зацікаўленасць да жыцця. Вунь пасадзіла памідоркі і перцы, і тыя ўжо перарастаюць — трэба ў парнікі высаджваць. А тут яшчэ холад. Клопат. Ды такі клопат амаль ва ўсіх. А вось ці ў кожнага вясковага чалавека клопат размаляваць у хаце рускую печ, так, каб тая ператварылася нібы ў казачную? Два дні размалёўвала. Брала водаэмульсіёнку, дамешвала нейкія згушчальнікі і каляровыя фарбавальнікі, вычэрчвала затым кожную цаглінку, а пасля яе распісвала. Спачатку здавалася складаным, аж рукі калаціліся, пасля ж уцягнулася і зрабілася вельмі цікава, вельмі хораша на душы.